
RAPORT

asupra propunerii legislative privind modificarea şi completarea articolului 10 din 
Legea nr. 36/1991 privind societăţile agricole şi alte forme de asociere în agricultură
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind modificarea şi completarea articolului 10 din Legea nr. 36/1991 privind societăţile agricole şi alte forme de asociere în agricultură, transmisă cu adresa nr.Pl. x 702 din 4 noiembrie 2008 şi înregistrată sub nr.24/385/07.11.2008. 

La întocmirea raportului, Comisia a avut în vedere avizul favorabil al Consiliului Legislativ,  punctul de vedere negativ al Guvernului, avizul favorabil al Comisiei juridice, de disciplină şi imunităţi şi avizul favorabil al Comisiei pentru administraţie publică, amenajarea teritoriului şi echilibru ecologic
 Propunerea legislativă are ca obiect de reglementare modificarea art.10 din Legea nr.36/1991 privind societăţile agricole şi alte forme de asociere în agricultură, cu modificările ulterioare. Prin proiect se propune ca prin excepţie, societăţile agricole să se poată constitui şi prin „act scris atestat prin ştampilă de secretarul localităţii în aria căreia se află terenurile în cauză”. 
Propunerea legislativă privind modificarea şi completarea articolului 10 din Legea nr. 36/1991 privind societăţile agricole şi alte forme de asociere în agricultură face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Marian Hoinaru, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 27 de deputaţi, din totalul de 27 de membri ai comisiei.

Propunerea legislativă a fost respinsă în unanimitate, în şedinţa din 4 martie 2009, din următorul considerent:
· Reglementările cuprinse în propunerea legislativă nu sunt corelate cu prevederile art.12 din Legea nr.36/1995 a notarilor publici şi a activităţii notariale, cu modificările şi completările ulterioare.
Propunerea legislativă a fost respinsă de Senat în şedinţa din 7 octombrie 2008.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
    PREŞEDINTE,



                        SECRETAR,


Prof. dr. Valeriu TABĂRĂ 


                     Vasile MOCANU  
 Consilier,  Anton Păştinaru
 Expert, Ioana Goţa

